Tutup bumi

Tutup bumi, tapak sulaiman atau tapak liman (nama saintifik: Elephantopus scaber) spesies tumbuhan berbunga dalam keluarga Asteraceae; ia terdapat di hutan-hutan montane lembap subtropika dan tropika Afrika, tenggara dan selatan Asia termasuk anak benua India serta utara benua Australia.

Penamaan 
Nama "tapak sulaiman" serta "tapak liman" datang dari kepercayaan orang Melayu dahulu bahawa tumbuhan ini bekas tapak nabi Sulaiman yang memerangkap jin dalam tanah. Nama tersebut turut diberikan kepada suatu haiwan tepi laut banyak lengan kerana penampilan yang agak sama.

Tumbuhan ini turut diberi nama tapak babi di Singapura.

Botani 
Pokok tutup bumi sejenis herba mampu tumbuh setinggi 30 hingga 60 sentimeter Daun-daunnya menjambak di muka tanah apabila matang setiap satunya berbentuk kebujuran dengan ukuran 5-10 sm panjang 1.2-3 sm lebar.

Bunga yang dihasilkan halus kecil berwarna putih kejambuan.

Kegunaan 

Dalam perubatan tradisional, ia digunakan bagi merawat penyakit demam kepialu. Ia digunakan sebagai ubat melawas kencing serta dibalut pada luka mengurangkan rasa sakit.

Air rebusan akar atau daun boleh diminum membunuh cacing serta merawat batuk dan penyakit kelamin seperti keluarnya kekuningan dalam faraj. Air rebusan akar segar dicampur sirih untuk melegakan tekak mengelakkan rasa mahu muntah, daunnya digunakan untuk merawat busung.

Akar pokok boleh digunakan untuk merawat luka pada lembu.

Rujukan

Pautan luar
 Profil spesies di Sistem Maklumat Biokepelbagaian Malaysia
 Profil spesies di Flora & Fauna Web, Lembaga Taman Negara Singapura
Tutup Bumi